Проф. Цветан Сивков е роден в Плевен през 1960. През 1978 завършва гимназия „Анастасия Димитрова” и от 1980 до 1984 е студент по право в СУ ”Св. Климент Охридски”.

През периода 1986-1987 е стажант-съдия в Софийския градски съд. През 1987г. след конкурс и избор става асистент по административно право и административен процес в СУ ”Св. Климент Охридски”. През 1990 е повишен в старши асистент, а през 1997 става главен асистент. През 1993г е удостоен със стипендията на Президента на ФРГ. Специализира правни науки в Хамбург и получава научната степен магистър по право през 1994г.

 През 1999 г. защитава дисертация на тема:”Местните изпълнителни органи на Република България”. По-късно представя монографичното изследване: „Общината. Основни публичноправни аспекти”, публикувано в издателство „Сиби”. След избор и конкурс получава академичното звание „доцент” през 2003г. През периода 1998-2000г.чете лекционен курс по германско конституционно право в институт „Германикум” в СУ.

 Цветан Сивков е автор на книгата „Споразумението по АПК”, която излиза през 2012 г. На 11.12.2012 год. е избран за професор в СУ. През 2013 год. издава книгата „Административно право и административен процес.

 Той чете лекции във ВТУ „Св.св. Кирил и Методий” по административно право, местно самоуправление и териториално и селищно устройство от 1995г. През 2005 е избран за заместник-декан на Историко-юридическия факултет на ВТУ. От 2009г. до днес е декан на самостоятелния Юридически факултет при ВТУ.

 От 1996 г. до сега води лекции по правни дисциплини в бакалавърски и магистърски програми в МУ – гр. Плевен.

 Научните му интереси са в областта на административното право и процес, на местното самоуправление и селищното устройство.